House of Balloons

House of Balloons on kanadalaisen R&amp;B-laulajan The Weekndin debyyttimixtape, joka julkaistiin vuoden 2011 maaliskuussa artistin oman levy-yhtiön XOn kautta. Mixtape julkaistiin alun perin Weekndin omalla nettisivulla, josta sen pystyi lataamaan ilmaiseksi. Teos sai suhteellisen laajaa huomiota Weekndin silloin vielä anonyymin identiteetin ja rap-artisti Draken blogijulkaisun takia. Mixtapen julkisuutta lisäsi myös kappaleen "High for This" esiintyminen televisiosarjan "Entouragen" kahdeksannella kaudella. Retrospektiivisesti "House of Balloonsin" on katsottu olevan yksi vaihtoehtoisen R&amp;B:n edelläkävijöistä, sisältäen vaikutteita rockista, elektronisesta musiikista ja hip hopista. Mixtapen lyrikaalinen sisältö käsittelee muun muassa Weekndin huumeidenkäyttöä, nihilismiä sekä kokemuksia Torontosta ja rakkaudesta.
"House of Balloons" sai ylistävän vastaanoton kriitikoilta, jotka korostivat etenkin mixtapen synkkää tunnelmaa, äänimaailmaa ja Weekndin sanoituksia. Mixtape julkaistiin myöhemmin kaupallisesti kokoelmalevyssä "Trilogy" (2012), joka sisälsi myös singlen "Wicked Games" ja aiemmin julkaisemattoman bonuskappaleen "Twenty Eight". Teoksen alkuperäinen versio julkaistiin uudelleen sen kymmenenvuotispäivänä, sisältäen myös samplet, jotka eivät päätyneet "Trilogy"-versioon.
Äänitys.
"House of Balloonsin" äänitys alkoi vuonna 2010, kun Weeknd tapasi tuottaja Jeremy Rosen. Rose ehdotti hänelle ideaa "synkästä R&amp;B-projektista". Duo, joka tässä vaiheessa kutsui itseään nimellä "The Weekend", tuotti yhteensä neljä mixtapella julkaistuista kappaleista: "What You Need", "The Morning", "Loft Music" ja osan kappaleesta "The Party &amp; The After Party". Rose lopetti myöhemmin heidän yhteistyönsä taiteellisten eroavaisuuksien takia, mutta antoi Weekndin ottaa edellä mainitut kappaleet mukaan, kunhan Rose tunnustettaisiin niiden tuottajaksi. Joulukuussa Weeknd latasi "What You Need", "The Morning" ja "Loft Music" Youtubeen, jossa ne keräsivät huomiota muun muassa rap-artisti Drakelta sekä useilta mediakanavilta, kuten "Pitchforkilta" ja "The New York Timesilta".
Vuoden 2010 lopulla Weeknd tapasi tuottaja Carlo “Illangelo” Montagnesen heidän työskenneltyä samaan aikaan Toronton studiossa. Heidän yhteistyönsä johti muun muassa kappaleen "Glass Table Girls" demoversion äänitykseen. Aloituskappaleen "High for This" Weeknd äänitti yhdessä tuottaja Cirkutin kanssa, kuka esitteli hänet myös Doc McKinneylle tammikuussa 2011. McKinney ja Weeknd alkoivat työstämään mixtapen nimikkokappaletta McKinneyn vanhasta instrumentaalista, johon Weekndin toiveesta lisättiin räppäämiseen sopivampi versio demosta "Glass Table Girls". Kaksikko jatkoi työskentelyä studiossa ja Illangelo liittyi heidän seuraansa myöhemmin tammikuussa.
Seuraavien viikkojen ajan Weeknd, McKinney ja Illangelo ottivat kappaleiden äänittämisessä minimalistisen lähestymistavan. McKinneyn sähkökitaraa lukuunottamatta he välttelivät livesoittimien käyttöä ja hyödynsivät sen sijaan samplausta ja erilaisia tietokoneohjelmia, kuten Ableton Livea, MPC studiota ja Cubasea. Esimerkiksi "The Knowing" äänityksessä McKinney ja Illangelo samplasivat Cocteu Twinsin kappaletta "Cherry-Coloured Funk", kun taas nimikkokappale sisältää elementtejä Siouxsie and the Bansheesin kappaleesta "Happy House". Ajan kuluessa kolmikko tajusi kappaleiden muodostavan selkeän kokonaisuuden ja päättivät julkaista ne yhtenä, ilmaisena mixtapena. Ne, jotka eivät päätyneet "House of Balloonsille", julkaistiin myöhemmin Weekndin seuraavalla mixtapella "Thursday" tai Draken toisella studioalbumilla "Take Care".
Vastaanotto.
"House of Balloons" sai ilmestyessään kriitikoilta ylistävän vastaanoton. Mixtape on saanut Metacriticissä keskiarvoksi 87/100, mikä viittaa laajaan, yleiseen arvostukseen. "The Village Voicen" Sean Fennessey oli vaikuttunut teoksesta, kutsuen sitä "kärsivälliseksi" ja "pääosin upeaksi" sekä huomasi mixtapen jakavan samanlaisuuksia samoihin aikoihin julkaistun Draken debyyttialbumin "Thank Me Laterin" kanssa. Tyler Fisher kirjoitti "Sputnikmusic"-sivustolla, että vaikka mixtape oli ilmainen, "se tuntuu todelliselta albumilta, rakkaudella tehdyltä työltä." "Exclaim!"-sivuston kriitikko Maegan McGregor nimesi "House of Balloonsin" yhdeksi vuoden 2011 parhaimmista debyyteista. Consequence of Soundin Daniel Koren kehui etenkin Weekndin sanoituksia niiden "kivuliaaliasta aitoudesta" ja omaperäisyydestä R&amp;B:ssä. Vaikka "The Guardianin" Tom Ewing ei pitänyt Weekndin laulusuorituksia ja sanoituksia kovinkaan vahvana R&amp;B:n standardeihin verrattuna, hän katsoi silti mixtapen aavemaisen tunnelman kuvastavan taidokkaasti sitä, kun "hauskanpito ei ole oikeastaan hauskaa."
Kappaleet.
"House of Balloons" kappalelista
2012 Trilogy-julkaisun bonuskappale